**Szakmai Beszámoló, 2019. Szabad Iskolákért Alapítvány**

1. **Szabad Iskolákért Alapítvány**

**Alternatív Pedagógiák 120 (90+30) órás akkreditált**

**pedagógus továbbképzése, 2019. 15 résztvevővel**

A képzés egy éves, összesen 12x10 óra, ebből 90 óra kontakt képzés, + 30 óra hospitálás.

A képzésen a legkiválóbb alternatív iskolák alapító tanítói és tanárai tanítanak, a hospitálás helyszínei a következő iskolák: AKG alap és középiskola, Belvárosi Tanoda, Gyermekek Háza, Kincskereső Iskola, Lauder Javne Iskola, Közgazdasági Politechnikum, Rogers Iskola, Zöldkakas Líceum.
A képzés témái: alternatív pedagógiai áramlatok, pedagógusszerep változása, tevékenykedtető módszerek az iskolában: kooperatív tanulás, differenciálás, projekt, árnyalt értékelési módszerek, osztályfőnöki szerepek, kapcsolatok az iskolában, szabályok az iskolában, gyermekmegismerés, szociális kompetenciák fejlesztése.
Kovács Judit, az első, most véget ért SZIA – Alternatív pedagógiák című, 90+30 órás továbbképzésünk résztvevője ezt írta ma nekünk:
„Először is kezdeném azzal, hogy óriási élmény volt. Jó volt együtt lenni olyan nyitott szemléletű emberekkel, akik máshogyan akarják csinálni az oktatást. Inspiráló volt a sok különböző stílust látni, tanulni egymástól, rájönni, hogy én mennyi értékes dolgot tudok már.
Másrészt remek tanáraink voltak. Úgy tudták előadni a több évtizedes tapasztalataikat, hogy nem voltak lehengerlőek vagy nyomasztóak. Lazák voltak, élményszerűek, és nem győzték hangsúlyozni, ők mennyit tanulnak tőlünk. A képzés nagy előnye pont a gyakorlatiassága volt, elméletekkel ugyanis teli van az internet. Mégis, minden könnyedségen átsejlett az az óriási, gazdag tudás, aminek megszerzésére még csak törekszem.
Még egyszer köszönöm!”

1. **Kiadványok népszerűsítése, terjesztése**

Alapítványunk ebben az évben is terjesztette a honlapunkon elektronikus formában található népszerű szakkönyveket. Ezek a kiadványok segítik a pedagógusok hétköznapi munkáját.

1. **Kooperatív tanulás a gyakorlatban, 30 órás továbbképzés**

Alapítványunk a 2019-es évben összesen négy ilyen témájú képzést tartott négy erre jelentkező iskolában.

A képzést tartó trénerek nagy tapasztalattal rendelkeznek, sokan közülük alternatív iskolai tanárok. Alapítványunk szakemberei, trénerei hozták be Magyarországra és adaptálták a Spencer Kagan féle kooperatív tanulás módszerét és alapítványunk adta ki az első kiadását ennek a könyvnek. A képzésen résztvevő kollégák megismerkednek sok, azonnal beépíthető kooperatív módszerrel. Ezek a módszerek a tanórákat és a tanítást felfrissítik és a diákok motivációját nagy mértékben növelik.

2020. május 31. Dr. Czike Bernadett, szakmai vezető